
	Παρουσίαση του βιβλίου του Ηλία Παντελίδη

Βιώματα

Κύπρος 1974

στο Σπίτι της Κύπρου

Με ιδιαίτερη επιτυχία και μεγάλη προσέλευση, παρουσία του Πρέσβη της Κυπριακής Δημοκρατίας κ. Κυριάκου Κενεβέζου, του πρώην Προέδρου της Ακαδημίας Αθηνών, Ακαδημαϊκού κ. Θανάση Βαλτινού, διπλωματών, πανεπιστημιακών δασκάλων, λογοτεχνών εκπροσώπων και μελών κυπριακών οργανώσεων, φορέων και κομμάτων, πραγματοποιήθηκε, τη Δευτέρα 17 Δεκεμβρίου 2018, στο Σπίτι της Κύπρου στην Αθήνα, η παρουσίαση του βιβλίου του Ηλία  Παντελίδη, με τίτλο «ΒΙΩΜΑΤΑ. ΚΥΠΡΟΣ 1974», που κυκλοφορεί από τις Εκδόσεις Ηλία Επιφανίου.

Τα γεγονότα και οι ολέθριες συνέπειες της Κυπριακής Τραγωδίας του 1974 αποτελούν ανεξάντλητη, αν και επώδυνη πρώτη ύλη και θεματική, τόσο για την ιστορική έρευνα και την επιστημονική ανάλυση όσο και για τη λογοτεχνική έκφραση. Πέραν, όμως, από τις ιστορικές αποτιμήσεις και τη λογοτεχνική μεταγραφή, οι «προσωπικές» ιστορίες ανθρώπων, οι αυτοβιογραφικές καταθέσεις, η συλλογή μαρτυριών, η καταγραφή της Ιστορίας, ως «μνήμης ζώσας» των δραματικών γεγονότων που σημάδεψαν την Κύπρο, συνθέτουν στο σύνολό τους την πραγματική ανθρώπινη διάσταση και τη συλλογική εμπειρία της Κυπριακής Τραγωδίας, καθώς μέσα από τα πάθη των ανθρώπων προβάλλει και το μέγα πάθος της Κύπρου. Το βιβλίο του Ηλία Παντελίδη καταγράφει  βιωματικά αφηγήματα δέκα Ελληνοκυπρίων, ανάμεσά τους και ο ίδιος ο συγγραφέας, τεσσάρων Τουρκοκυπρίων, ενός Μαρωνίτη και ενός Βρετανού, που καταθέτουν τη δική τους μαρτυρία για αυτά που βίωσαν στο μεταίχμιο της Ιστορίας.

Τον συγγραφέα καλωσόρισε στο Σπίτι της Κύπρου η Μορφωτική Σύμβουλος δρ. Νάντια Στυλιανού. Χαιρετισμό στην εκδήλωση απηύθυναν, ο Πρέσβης της Κυπριακής Δημοκρατίας κ. Κυριάκος Κενεβέζος, ο τέως Γενικός Διευθυντής Υπουργείου Εξωτερικών της Κυπριακής Δημοκρατίας κ. Αλέξανδρος Ν. Ζήνων, ο Πρόεδρος Ομοσπονδίας Κυπριακών Οργανώσεων Ελλάδας (Ο.Κ.Ο.Ε.) κ. Γιώργος Συλλούρης, ο Αντιστράτηγος ε.α., Επίτιμος Γενικός Επιθεωρητής Στρατού κ. Δημήτρης Αλευρομάγειρος και ο εκδότης κ. Ηλίας Επιφανίου.

Για το βιβλίο μίλησε ο Καθηγητής Νεότερης Ιστορίας Πανεπιστημίου Νεάπολις Πάφου, πρώην Πρέσβης Κυπριακής Δημοκρατίας στην Ελλάδα, κ. Γιώργος Γεωργής. Όπως παρατήρησε ο κ. Γεωργής, «το βιβλίο του Ηλία Παντελίδη  ‘Βιώματα. Κύπρος 1974’ δεν είναι ένα κοινό βιβλίο ιστορίας. Είναι ψηφίδες ιστορίας. Συναγωγή μαρτυριών για το πικρό ’74, για όσα έγιναν, αλλά και για όσα δεν έγιναν. Μια κατάθεση οδύνης μέσα από τις μαρτυρίες επωνύμων, αλλά και απλών ανθρώπων. Σύμφωνα με τον κ. Γεωργή, ο συγγραφέας, στα 16 αφηγήματά του, χρησιμοποιώντας τριτοπρόσωπη αφήγηση, «κινείται ανάμεσα στην ιστορία και τη λογοτεχνία, χωρίς να έχει συγκεκριμένη πρόθεση να λειτουργήσει  ως ιστορικός ή λογοτέχνης. Πιο πολύ ήθελα να ακούσει και άλλους. Να δει και τα βιώματα άλλων, παράλληλα προς τα δικά του. Κυριαρχούν οι πικρές αλήθειες. Που δεν αποκρύβονται. Αναδεικνύονται. Παραθέτει τα γεγονότα, αλλά ο ίδιος αποφεύγει το ρόλο του δικαστή. Αφήνει τα συμπεράσματα στον αναγνώστη του».
Κατά την αντιφώνησή του ο συγγραφέας, αφού ευχαρίστησε το ακροατήριο και όλους όσοι συνέβαλαν στην έκδοση και την παρουσίαση του βιβλίου του, ανέφερε ότι η συγγραφή τον βοήθησε να δει μια ευρύτερη εικόνα της Κύπρου, ενός νησιού όπου οι δύο κοινότητες μάχονται να συμφιλιωθούν. Όπως είπε, χαρακτηριστικά, «αποτυπώνοντας τα βιώματα τα δικά μου και δεκαπέντε άλλων φίλων, άνοιξα τα μάτια κι είδα μια πιο μεγάλη εικόνα. Ευγνώμων θα είμαι σε όλους διότι αντιλήφθηκα πόσο πιο καλός γίνεται ο κόσμος όταν κτίζουμε πάνω σε όσα μας ενώνουν και δεν χαλούμε τον τόπο μας με όσα μας διχάζουν».
18 Δεκεμβρίου 2018

